山中樂
作者：郭祥正
朝代：宋

paragraphs: 歸乎樂哉，山中之樂兮，其樂無窮。
藹葱蒼而杳巑叢兮，眷青瑤之諸峰。
琉璃一碧兮，湖波止而溶溶。
層樓相望，曲徑相通。
魚龍轉影于汀瀾之際，鐘梵答響于烟雲之中。
鳥嚶日暖兮，花氣濛濛。
搴密葉而成幄兮，風颯颯而吹松。
巖谷玲瓏，霜木落也。
玉宇浮空，冰澌凝也。
天高月朗兮，定省乎華嚴之境。
雷奔雨驟兮，作新乎水墨之宮。
達僧擬王孫之葬，逸士躡淵明之蹤。
方爾祖之得名兮，考其言于廬陵之醉翁。
曰嗟世之人兮，曷不歸來乎山中。
山中之樂不可見，今予其往兮誰逢。
後四十年，爾復好吟。
遠遊不返，求我之從。
勸爾之歸兮，栖老乎山中。
爾之材兮甚良，當自適其無庸之庸。
違世絕俗，黜明塞聰。
山中之樂兮乃可以久，非我與爾兮誰同。